Splinternuwe plakkerboeke | penpunt
Toe ek opgradeer het van baba-ouma na ouma van kleuters, het ek spoedig agtergekom dat daar min is wat 'n kindjie so effektief kan besig hou, as 'n plakkerboek. Daar het sopas plakkerboeke verskyn in Human & Rousseau se aktiwiteitsreeks, wat my regtig beïndruk om verskeie redes.
Die bladsye is besonder duursaam en verglans sodat die lekker groot plakkers weer en weer verskuif kan word. Die illustrasies is besonder kleurvol en die Afrikaanse vertaling lees lekker. Die lettertipe is geskik vir jong lesers, en vir grootouers wat al moeilik kyk!
Dinosourusse is hoeka gewild onder kinders. Die eienskappe van verskeie tipes word bespreek, kompleet met name en fonetiese uitspraak daarvan. Die kinders kan dan die plakkers uitsoek wat op die bladsy tuishoort.
Dogtertjies gaan gek wees na die boek oor prinsesse. 'n Dag in die prinses se lewe, van opstaantyd, ontbyt, daaglikse aktiwiteite soos perdry, tot by 'n bal, word met hulp van die herbruikbare plakkers ingevul.
Ek dink hierdie aktiwiteitsboeke is 'n baie oulike belegging in die vreugde van kinders.
1 thought on "Splinternuwe plakkerboeke"
February 29, 2020 at 08:40
Goed om dit te hoor en te weet. Ek kyk gedurig na die verskillende plakker boeke. Ek gaan beslis kyk of hier ook so tipe boek is.